એક વાર અમે મૅરેજ રિસેપ્શનમાં ગયાં હતાં. ત્યાં સ્ટેજ પર જવા સાઠ સિત્તેર જણા લાઈનમાં ઉભા હતાં. અમને થયું કે હશે, આ વર-વધૂ આપણી રાહ જોશે, ચાલો જમી લઈએ. તો ત્યાં પણ લાઈન હતી. ત્યાંથી અમે ચાંલ્લાના કાઉન્ટર પર ગયાં ચાંલ્લો લખાવવા તો ત્યાં પણ લાઈન લાગી હતી. અમે અમારા હાથવગાં મુરબ્બી મનોજ કાકાને ટાઈમ પાસ કરવા પૂછ્યું, કે ‘આટલી બધી લાઈનનું શું કારણ?’ તો એ કહે ‘બ્યુટી પાર્લર!’. અમે ગૂંચવાયા એટલે એમણે સમજાવ્યું કે ‘કન્યા જ બ્યુટી પાર્લરમાંથી હમણાં દસ મિનિટ પહેલા આવી, પછી ?’. આમ બ્યુટી પાર્લર પણ લાઈનના કારક છે એવું કહી શકાય. લગ્ન પ્રસંગે સ્વરુચિ ભોજનમાં ઘણી વાર કોઈ કન્ફયુઝડ આત્મા આગળ આવી જાય અને સેલડ લેતાં જ ‘કાકડી લઉં કે ટામેટાં?’ એ નિર્ણય કરવામાં ત્રણ મિનિટ કાઢી નાખે ત્યારે પાછળ લાઈન થઈ જાય છે. આવા નમૂનાને ઘેર તો મમ્મી કે વહુ પીરસતી હોઈ આવા અઘરા નિર્ણયો એણે જાતે નથી કરવા પડતાં. આમ, મમ્મીઓ અને પત્નીઓની અતિશય કાળજી પણ લાઈન પેદા કરે છે એવું કહી શકાય!